broderskaber
Broderskaber er kirkelige, oftest katolske fællesskaber med religiøse og sociale formål. Broderskaber opstod i 1100-tallet og adskilte sig fra ordenssamfundene ved ikke at kræve ordensløfter og ved at optage lægfolk. De middelalderlige broderskaber var overordentlig mangfoldige og spillede en vigtig rolle i senmiddelalderens religiøse og sociale liv. Nogle havde sociale formål som fx vedligeholdelse af broer, pleje af syge eller omsorg for fremmede, mens andre var knyttet til en bestemt profession og mindede om gilder eller lav.
De snævert religiøse broderskaber var ofte tilknyttet en tiggerorden, og ved klostrene fandtes tit et eller flere broderskaber. Ved Reformationen blev mange broderskaber nedlagt eller omstruktureret. I de katolske lande kom broderskaberne under forøget kirkeligt opsyn, og de rent religiøse broderskaber oplevede fra midten af 1500-tallet en fornyet opblomstring.